
Előszó

	 

	Tengerre magyar!

	 

	 

	„Külföldi utazás”. 

	Valakinek erről a londoni Tower Bridge, a párizsi Eiffel torony vagy a római Colosseum jelenik meg a lelki szemei előtt, másnak a legutóbbi gyomorrontásos, vécére rohangálós, "all inclusive" egyiptomi üdülés horrorisztikus képei. 

	Remélem, a kedves Olvasóban már a saját határon túli kalandozásai is olyan emlékeket idéznek fel, melyek évek múltán is örömmel töltik el, és arra késztetik, hogy újra és újra nekivágjon a nagyvilág megismerésének. A vérbeli felfedezőknek – legyenek bár kezdők vagy rutinos „Kolumbuszok” – már a tervezés és a szervezés sem nyűg, hanem az utazás izgalmas kezdete. Ahhoz persze, hogy a túra végül felejthetetlen élmény, és ne kínos tortúra legyen, időigényes és körültekintő előkészületekre van szükség, melyek során bőven adódhatnak nehézségek, ne adj’ isten még veszekedések is. Először is azt kell eldönteni, hogy merre vegyük az irányt. Szerencsére ennek a kérdésnek a megválaszolása – a magyar családok többségénél – nyugodt, békés, és főleg demokratikus úton történik, vagyis a férj kitalálja, az asszony pedig eldönti:  

	– Ha nyár, akkor tengerre magyar! – és már indulnak is a horvát tengerpartra.   

	Én ezt a mondást először apámtól hallottam gyerekkoromban. Azonnal megtetszett, bár nem igazán értettem, hogy pontosan mire is gondol az öreg. A legendás ’80-as évekre ugyanis már régóta nem mosta Magyarország határait egyik tenger sem, ráadásul a szocializmusban külföldre – főleg nyugatra – utazni sem volt egyszerű, így kisgyerekként csak a Balatonra, a „magyar tengerre” asszociálhattam. Apám viszont nem a tihanyi mólóról képzelgett, hanem a bulgáriai Napospartról. És láss csodát! Az álomból egy meleg júliusi napon valóság lett. Bepasszírozta a családot a „papírjaguárba”, és egészen Burgaszig pöfögtünk a Trabantunkkal. Szófiától félóránként kérdezgettük a húgommal: 

	– Ott vagyunk már? 

	– Még nem. 

	– Ott vagyunk már? 

	– Hamarosan. 

	– Ott vagyunk már? 

	– Ha még egyszer megkérdezitek, visszafordulunk! 

	– Ott vagyunk már? 

	 

	A Fekete-tenger volt az első sós „tó” az életemben. A tengerparti kemping egy magamfajta tíz-tizenegy éves, élénk fantáziájú srácnak maga volt a kalandok birodalma. Szemüvegben és pipával a számban búvárkodhattam. A tengerben könnyedén a felszínen maradtam, alig kellett használnom a végtagjaimat a lebegéshez. Nekem szivárványos guppijaim voltak otthon, de mindig vágytam a csíkos, fenséges vitorláshalakra, olyanokra, amilyeneket iskolába menet nap mint nap megcsodáltam a sarki díszállat kereskedés kirakatában. A tartásukhoz azonban méretesebb akváriumra lett volna szükségem, így maradt a sóvárgás. 

	Reméltem, hogy Bulgáriában találkozhatok majd velük búvárkodás közben, de helyettük a kevésbé színes sügér- és keszegfélékkel úszhattam. Az algás szikláknál pedig rákokat, csigákat és kagylókat találtam. Ha ráuntam a búvárkodásra, akkor szórakozásból medúzákkal dobáltuk egymást a húgommal. Nem féltünk a csípésüktől, mert senki nem riogatott vele. Nekünk csak gusztustalan, nyálkás, átlátszó ízék voltak, és nem veszélyes tengeri lények. Akkor még nem volt internet, hogy mindent azonnal kiguglizzunk, és elkezdjünk rettegni attól, amit olvastunk. A szüleink is úgy gondolták, ha megcsíp a medúza vagy belelépünk a tengerisünbe, tesznek majd a gyulladásra ecetet és minden mehet tovább. Ebcsont beforr. 

	A part menti sziklákon talált fekete kagylókat és a vízből kifogott kisméretű rákokat is megettük vacsorára, és azoktól se lett semmi bajunk. Anyu a sátor előtt alumínium lábosban készítette el a gázfőzőn az ínyencségeket, amiket friss kenyérrel fogyasztottunk. Sőt, én nyersen is megkóstoltam a herkentyűket, miután meglestem egy francia fickót, aki így ette őket a parton. A gall úriember rutinosan, késsel feszítette szét a héjukat, citromot csöpögtetett a nyálkás húsukra, majd beszürcsölte őket. A lakomázást követően egy nagykupac kagylóhéj maradt utána a homokban. Lakótelepi gyerekként álmélkodva figyeltem a bizarr étkezést. Talán mondanom se kell, korábban sosem láttam még ilyet. Akkor azonban még kíváncsi kisdobosként úgy éreztem, hogy itt a soha vissza nem térő alkalom, hogy utána csináljam. 

	Gyorsan teleszedtem a vödröm aztán tanácstalanul ácsorogtam. A puhatestűek begyűjtése könnyedén ment, mert a kagylók nem a gyorsaságukról híresek, és az elkapásukhoz, vagyis a kövekről való lefejtésükhöz, elég volt a kezem is. A gondot a héjuk szétfeszítése jelentette. Nekem ugyanis nem volt spéci osztriganyitó késem, mint a franciának. Némi töprengés után úgy döntöttem, hogy kővel töröm össze a házukat. A módszerem közel sem volt olyan kifinomult, mint az övé, de a célomat elértem, és sikerült feltörnöm az egyiket. Bizalmatlanul forgattam a kezemben a bezúzott héjú kagylót. Attól, hogy megláttam a nyálkás belsejét nem kaptam nagyobb kedvet hozzá, de hajtott a kíváncsiság, és erőt vettem magamon. 

	– Egy életem, egy halálom! – kiáltottam, és egy szürcsölésre lenyeltem a nem túl bizalomgerjesztő kagylóhúst. 

	Az ízétől öklendeztem párat, de a nyers, tengeri élőlény végül bennem maradt.     

	– Megsütve sokkal jobb! – állapítottam meg fintorogva. 

	Vagányságból még bekaptam kettőt-hármat, a maradékot pedig visszadobáltam a sziklák közé. Ha azóta sikerült elkerülniük a franciákat, lehet, hogy még most is élnek! Egészen felnőtt koromig nem próbálkoztam újból a nyers kagylóval. Aztán harmincon túl Hollandiában forgattam a Magyar Televíziónak egy magazinműsort, és a puccos zárófogadáson nem bírtam ellenállni az osztrigák csábításának. Elegáns pincérek szervírozták a különleges csemegét. A vendégek szigorúan csak kettőt kaptak fejenként.   

	– Még ha a végén rókáznom is kell tőlük, akkor is annyit eszek belőlük, amennyi csak belém fér – tettem fogadalmat, és legalább ötször álltam sorba a luxusnak számító étekért.  

	A harmadik felbukkanásomkor már kissé furcsán néztek rám a pincérek, de udvariasan kiszolgáltak, nem tették szóvá a pofátlanságomat, és újabb két kagylót helyeztek a tányéromra. Bulgária után már rutinos versenyzőként hörpölgettem a tengeri élőlényeket. Ezúttal azonban nem nyeltem le egyből az osztriga húsát, hanem citromot is csepegtettem rá és öt-hat lassú rágás után végeztem vele. Érezni akartam az ízét, megtudni, mitől olyan különleges. Az utolsó kör után francia pezsgővel fojtottam le a lakomát. Az osztrigáról még röviden annyit: nem lett a kedvencem. 

	Sopronból származó, lakótelepi kulcsos gyerekként nemcsak a tengerben és a homokos parton láttam hihetetlen dolgokat a naposparti kempingezés során, hanem a táborban is találkoztam varázslatos, mesebeli lényekkel. Egy idős, ráncos, kalapos bácsika például minden áldott nap feltűnt a szamarával a sátrak között. A csacsijára kétoldalt felszíjazott fonott kosarakból árult mézédes gyümölcsöt és ízletes uborkát. Olyan zamatos ubit azóta se rágcsáltam! Ennél is nagyobb attrakció volt a medvetáncoltató felbukkanása, aki a szájkosaras barna fenevadat a nyakörvéhez rögzített láncon vezette végig a kempingben. A póráz vége a fehér inget és nadrágot, valamint vörös színű, szorosan a derekára simuló övet, bocskort és sapkaszerű fejfedőt viselő férfi derekához volt kötve. 

	Miután a vadállat és a gazdája körbejárták a tábort, kezdetét vette a balkáni produkció. A kellőképpen felcsigázott nyaralók a kemping közepén lévő poros téren gyűltek össze. A bolgár népviseletbe öltözött férfi ütemesen verte a dobját, mire a mackó némi noszogatás hatására két lábra állt, és „táncolni” kezdett a monoton ritmusra. Az egyik lábáról a másikra helyezte a testsúlyát, és a mellső mancsaival a levegőben hadonászott. A brumi kiegyenesedve akkora volt, mint a gazdája. Hatalmas karmaival egy szempillantás alatt könnyedén széttéphette volna az idomárját vagy bármelyik első sorban bámészkodó NDK-s táborlakót. Az erőfölény ellenére engedelmesen tette a dolgát, amire kiskora óta kényszerítették. Gyerekként félelemmel vegyes csodálattal figyeltem az előadást. Apám mögül leskelődtem. A műsor végén a bajszos férfi levette a sapkáját és felfordítva körbe járt vele, hogy begyűjtse az önkéntes adományokat a nézőktől. 

	Apám is adott neki pár levát. Ha akkor lettek volna már okostelefonok, kismillió szelfi készült volna a táncos lábú macival és gazdájával, így viszont csak a hagyományos fényképezőgépek kattogtak. Bulgáriában egészen a 20. század végéig űzték ezt az állatok számára kegyetlen mesterséget, végül a 2000-es évek elején betiltották. A feljegyzések szerint a hatóságoknak utoljára 2007-ben kellett intézkedniük a medvék megmentése érdekében. Remélhetőleg erre soha többet nem lesz szükség!    

	Térjünk azonban most kicsit ki az Előszó alcímeként szereplő „Tengerre magyar!” felszólításra. Csak évekkel később tudtam meg, hogy a szállóigévé vált mondás Kossuth Lajosnak a Hetilapban 1846-ban megjelent „Tengerhez magyar, el a tengerhez!” című cikkéből származik. Ezzel a harsány felütéssel próbálták tengerészeti pályára buzdítani az ifjúságot. Bár Trianon után ez a cél okafogyottá vált, a tenger szeretete a viharos évtizedek során sem kopott ki a génjeinkből. Tehát, ha nyár, akkor: Tengerre magyar!  

	Ha sikerült eldöntenünk, hogy hol áztassuk és napoztassuk csülkeinket a nyári szabadság alatt, következhet az újabb kérdés: mikor induljunk?  

	A főnökök szeretik jó előre – értsd négy-öt hónappal korábban – tudni, mikor és mennyi időre szándékozik a derék munkavállaló szabira menni. Ráadásul ez általában kétfordulós sztori, hiszen nem elég a vezetéssel elfogadtatni a tervünket, a kollégákkal is dűlőre kell jutni. Az esélyeinket nagyban javítja, ha mi adjuk le elsőként az igényünket, mert onnantól kezdve a többieknek kell hozzánk igazodniuk. 

	Ha rámondták az áment a kért dátumra, jöhet a harmadik pont: a szervezés. Ezt tehetjük teljesen magunk, de kérhetjük hozzá egy utazásokban jártas szakértő segítségét is, vagy rábízhatjuk az egészet egy utazási irodára. Választásunkat jelentősen befolyásolhatja, hogy mennyi időnk van a tervezésre, hová szeretnénk kiruccanni és mennyi pénzt szánunk rá. 

	Vannak, akik úgy tartják, az utazás legizgalmasabb része a célig való eljutás. Mások viszont pont a hosszú úttól kapnak gutaütést, és legszívesebben egy szempillantás alatt letudnák az egészet. 

	 

	Erdélyben történt, hogy egyszer egy öreg székely a kis unokájával baktatott a lovas kocsijával. A két megtermett igavonó ráérősen bandukolt a poros dűlőúton, a nagy bajuszú, naptól és széltől cserzett arcú, kalapos férfi nem noszogatta őket. A gyerek azonban egy idő után elunta magát. 

	– Nagyapó, messze van Kolozsvár?  

	– Nincs – válaszolta az öreg kurtán.

	A nyári forróságban a lovak egykedvűen cammogtak, a szekér nyikorgott a hepehupáktól. Egy fertályóra múlva az unatkozó fiúcska újból megkérdezte:

	– Nagyapó, messze van Kolozsvár?  

	– Nincs – bökte ki a nagyapja és a szemébe húzta a kalapját.   

	Telt-múlt az idő, de még mindig nem látszott a város templomtornya. A nap melegen tűzött rájuk, a lovak felverték a port, a távolban egy fülemüle énekelt kitartóan. A nyugtalan unoka nem bírt tovább csendben ülni.   

	– Nagyapó, messze van Kolozsvár?

	– Most már igen – válaszolta az öreg, és az útra sercintett. 

	 

	Akik utazgatás helyett szeretnek egy helyben maradni, és nem vesznek el a tengerpart-koktélbár-medence  "Bermuda-háromszögben", azoknak kényelmesebb, ha az egész nyaralásukat irodán keresztül foglalják le, hiszen csak annyit kell tenniük, hogy kiválasztják a prospektusból a nekik tetsző all inclusive szállodát, és már mehetnek is. Ez a fajta vakáció sokkal drágább ugyan, mintha magunk szerveznénk le, de cserébe nincs vele macera. Akik viszont beszélnek angolul, és nem szeretnének másokhoz alkalmazkodni, azok az interneten keresztül egyedül, vagy egy képzett utazásszervező segítségével könnyedén eligazodhatnak a szállások, programok útvesztőjében. A feleségemmel mi ehhez a táborhoz tartozunk. Szeretünk kettesben, igazi 21. századi kalandorokként új országokat felfedezni, és ha kérik, akkor a tapasztalatainkat szívesen megosztjuk másokkal vagy segítünk a szervezésben. Sőt elhatároztuk, hogy ezekről az utazásokról regényes formában be is számolunk a jövőben, hogy reklámot csapjunk a világjárásnak. 

	A kedves Olvasó a sorozat első kötetét tartja a kezében.  

	Tartsatok velünk Dél-Amerikába!    

	– Tengerre, magyar!  

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 


I. fejezet

	Brazília

	 

	Csongor egy szép, szeptemberi vasárnap reggel álmosan nyitotta ki a szemét. Felébredt ugyan, de még nem volt teljesen magánál. Összegömbölyödve, nyakig betakarózva feküdt mozdulatlanul az ablak felé fordulva. Félhomály volt a hálóban, a kinti napsütés csak a sötétítő alatti keskeny résen próbált belopózni a szobába. A férfi sosem húzta le teljesen a rolót, nem szerette, ha koromsötét veszi körül.  

	Mennyi idő lehet? – tűnődött.  

	A telefonja az éjjeli szekrényen hevert mellette, de nem volt se ereje, se kedve hozzá, hogy kézbe vegye. Percek teltek el, mire annyira összeszedte magát, hogy kinyúljon a paplan alól, és tapogatózva megkeresse a mobilját. Ujjával megnyomta a készülék fedőlapját, és a kijelzőn megjelent: 08:56. 

	– Hű, de korán van! – morogta.

	Gyorsan behúzta a kezét a meleg takaró alá, és megpróbált visszaaludni. Hiába igyekezett azonban, nem jött álom a szemére. Mozdulatlanul feküdt egy darabig, majd átfordult a másik oldalára, hogy meglesse, a párja ébren van-e. Vikinek csupán a szőke fürtökkel dúsan fedett feje búbja látszott ki a dunyha alól. Magzatpózban lévő testének kontúrja hasonlóan nézett ki, mint „A kis hercegben” az elefántot lenyelt óriáskígyóról készült rajz. Annyi különbséggel, hogy a paplan alól kikandikáló hajtincsek sejteni engedték, hogy az ágyban nem egy kalap, hanem egy emberi lény bújik meg. Csongor erről érintés útján is meg kívánt győződni, és közelebb húzódott a domborulathoz.     

	Ez határozottan olyan, mint egy kerek női fenék – állapította meg némi tapogatózás után. 

	A kedvese kéjesen felnyögött a cirógatástól. 

	– Mi van Bolyhoska, nem tudsz aludni?  

	A nő a férje felé fordult, és az arcuk olyan közel került egymáséhoz, hogy az orruk összeért.  

	– Jó reggelt, Pamacska! – mosolygott a feleségére Csongor, és átkarolta a takaró alatt. 

	Kedvese teste kellemesen ágymeleg volt. Lábaik összegabalyodtak, szorosan egymáshoz simultak.   

	– Vedd már le ezeket a göncöket! – szólt a férjére vágyakozva Viktória. – Érezni akarom a bőröd! 

	A férfi halványkék pólót és kockás boxeralsót viselt pizsamaként. A határozott kérésre két mozdulattal megvált tőlük. A nőnek elég volt egy is. Ő – szokásához híven – csupán bugyiban aludt. Csókolózni kezdtek, majd lekerült róluk a takaró is… 

	 

	Szeretkezés után elnyúlva az ágyon, Csongor elégedetten nyugtázta: 

	– Ez a nap is jól kezdődik! 

	Viktória csacsogott, ő pedig hozzábújva hallgatta. Aztán a lány csak úgy mellékesen megjegyezte, hogy gombás-hagymás rántottát készít reggelire. Csongor azonnal magához tért a csendes kábulatból.    

	– Csak most mondod? Rögtön elkezdek készülődni, nehogy elfoglalják a helyemet az asztalnál – vigyorgott és kipattant az ágyból.  

	– Ketten vagyunk, ki foglalná el a széked, Benőke? – nézett rá nevetve a párja. 

	– Bármi megtörténhet, fő a biztonság! – azzal ismét magára kapta az alsóját, és elindult az étkező irányába. 

	Távoztában megakadt a tekintete a hálóban kifüggesztett, nagyméretű világtérképen, amely az ággyal szemben lévő falon lógott. Minden áldott reggel – ha éppen nem az ablak felé fordulva ébredt – ez volt az első, amit megpillantott a szobában. A térképet Vikitől kapta karácsonyra, mert régóta szeretett volna már egy földgömböt vagy atlaszt, amin színes rajzszögekkel bejelölhette volna azokat az országokat, ahol volt szerencséje megfordulni. A felesége jobbat talált ki: falra akasztható, speciális kaparós térképpel lepte meg. 

	Alapból barna szín borította a kontinenseket, de ezt az unalmas egyenruhát országonként el lehetett távolítani bármilyen pénzérmével. Ahogy egyre több országot fedeztek fel, úgy színesedett a kép. Csongor alig várta, hogy egy-egy útjukról hazaérkezve a térképe elé állhasson egy fémszázassal a kezében. Minden meghódított állam más-más színben bukkant elő. Olyan volt az egész, mintha élőben játszanák a Rizikó nevű stratégiai-társasjátékot. Csak véres háborúk helyett – sokkal humánusabb módszerrel – utazással foglalták el az országokat. Viki örömmel szemlélte párja gyermeki lelkesedését, csak akkor komorult el kissé a tekintete, amikor szembesült a hódítások eredményével a földön. Minél nagyobb területet jártak be, annál több lekapart hulladék került a padlóra.

	– Figyelj már oda, hogy mit csinálsz! Minden csupa kosz! – harsogta ilyenkor a térképét színező globetrotternek1.  

	– Drágám! Igyekszem, ahogy tudok, de ahol fát vágnak, ott hullik a forgács! – sajnálkozott legutóbb is Csongi.  

	– Jelezném, hogy nem erdőben vagy, hanem a hálónkban, és nem vagy favágó sem, ahogy én sem vagyok cseléd, tehát, vagy azonnal összesöpörsz magad után, vagy legközelebb csak olyan országba vagyok hajlandó veled menni, ahol már jártunk korábban! Válassz! – azzal Viktória, mint egy heves tornádó, kiviharzott a szobából.  

	Csongor természetesen próbálta menteni a menthetetlent, és seprű és lapát után nézett. Sőt még azt is megígérte a családi béke érdekében, hogy legközelebb jobban vigyáz kaparás közben, de hogy ezt valóban komolyan gondolta-e, abban nem vagyok biztos. Mindenesetre a hatalmas térkép, mint egy rossz lány a kupi kirakatában, azóta is naponta kellette magát a falon. 

	– Gyere, hódíts meg! – susogta.  

	Csongi pedig engedett a csábításának, és gyakran állt meg előtte sóvárogva. Ábrándozva szemlélte a még felfedezésre váró barna országokat, kicsi és nagy szigeteket, távoli kontinenseket.    

	– Most éppen merre jársz, szerelmem? – kérdezte a felesége, ha rajtakapta álmodozás közben.  

	– Ja, csak Rióban, de már indulok hazafelé, nem sokára landolok Ferihegyen – ütötte el rendszerint valami hasonló viccel az érdeklődést.     

	Bár az ágyból kikelve öles léptekkel indult meg a konyhába a rántottás reggeli hírére, a gaz csábítónak azonban ezúttal is sikerült megállítania.    

	– Vikike, mit szólnál Dél-Amerikához? – szemezett a barnával borított földrésszel.    

	– Ez most hogy jutott az eszedbe? – lepődött meg a kedvese a takaró alól kikukucskálva.  

	– Csak úgy. Az egész kontinens szűz még, és ez bántja a szemem – mutatott az atlaszra. – Jó lenne megtörni ezt az egyhangúságot!  

	– Benne vagyok. Hová szeretnél elvinni? 

	– Brazíliába. 

	– Oké, menjünk! 

	 


II. fejezet

	A tervezés

	 

	Innentől Viki vette át a parancsnokságot, Csongor pedig hátradőlt, mint aki jól végezte dolgát. 

	– Miután hosszas töprengés után eldöntöttem, hogy hová menjünk nyaralni, az asszonynak már csak le kellett szerveznie az utat – mesélte utólag nagyképűen a haveroknak. 

	Szerencséjére a fellengzős dumáját nem hallotta a felesége, mert különben kapott volna a fejére. Viktória részletesen elmesélte volna a fiúknak, hogy miután a férjecskéje fejéből néhány perces térkép szuggerálás után kipattant Brazília meghódításának zseniális ötlete, ő hozzákezdhetett az út több hetes megtervezéséhez. Viki ugyanis soha nem elégedett meg egyetlen várossal, hanem igyekezett magát a kiválasztott országot is minél átfogóbban megismerni. A pihenést ötvözte a természeti és az épített látnivalók felkutatásával, és ehhez most is ragaszkodott.  

	– Ha már elrepülünk a világ túlsó végébe, látni is szeretnék valami érdemlegeset! 

	Ennek szellemében kezdett az út kidolgozásához most is. Csongor az első közös „messzi útjuk” előtt még fenntartásokkal kezelte kedvese ügyködését, de miután a legnagyobb csodálatára az amerikai nyaralásuk során minden a terveik szerint vagy még azon felül sikerült, elismerően hajtott fejet a tudása előtt. A következő alkalom előtt már nyugodt szívvel hagyta az egész készülődést a párjára. Ezért persze meg is kapta a magáét. 

	– Azért bízol meg bennem teljesen, hogy ne kelljen csinálnod semmit! – hőbörgött Viki. 

	Az igazsághoz azért hozzátartozik, hogy az asszony semmi pénzért nem adta volna ki a kezéből a szervezést. Gyakorlatilag a brazíliai nyaralás kidolgozásának is még aznap nekiállt. Kinyitotta a laptopját, és zongorázni kezdett a billentyűzeten. 

	– Bencike, a szokásos időpontban utazzunk? Január 20. körül jó neked?  

	– Szerintem, igen.  

	– És hány napra gondoltál? 

	– Három hónapra – válaszolta vigyorogva a férje. 

	– Tőlem mehetünk, én tudok melózni onnan is. Nekem csak wifi kell – jelentette ki magabiztosan Viki – Akkor a vissza jegyet áprilisra foglaljam? 

	A nő egy multinál dolgozott business controls területen. Csongor meg volt győződve róla, hogy a neje egy mindenkit felügyelő és mindenki agyára menő belső ellenőrt alakíthat a munkahelyén. Viktória ezt a feltételezést csípőből utasította vissza. 

	– Tőlem csak annak kell tartania, aki vét a szabályok ellen – jelentette ki önérzetesen –, és tulajdonképpen még neki sem, ha először teszi, hisz mindenki hibázhat. A legfontosabb, hogy tanuljunk belőle és lehetőleg ne kövessük el ugyanazt a hibát újra! Ha nem végezném kiválóan a munkámat, akkor nem lennék ilyen magas bandben2!  A legtöbb kolléganőm és a főnökeim pedig igenis szeretnek! – jelentette ki duzzogva. 

	Viki a vállalati munkamenet hatékony és problémamentes működéséért felelt, azért hogy mindenki az előírásoknak megfelelően végezze a feladatát, és betartsa a cég üzleti szabályzatát, vagyis: tökéletesen klappoljon az éves audit3. 

	 A Covid-járvány előtt még csak heti egy-két napot dolgozhatott otthonról, a krízis alatt azonban full home office-ra váltott a cégük, és ez a fertőzés elmúltával is így maradt. Könnyedén megtehette, hogy a nappaliból melózzon, mivel a munkájához mindössze egy spéci laptopra volt szüksége. 

	A férje számára viszont kínai volt, amit csinált. Két évtizednyi együttélés után sem tudta volna pontosan elmondani, hogy mivel is foglalkozik. Ő csak annyit látott, hogy reggelente kényelmesen kimászott az ágyból háromnegyed nyolckor, majd negyedórával később bekapcsolta a gépét, és véget nem érő beszélgetéseket folytatott a Magyarországon vagy a nagyvilág más államaiban dolgozó kollégáival. Csongor gyűlölte ezeket az úgynevezett call-okat, mert amíg tartottak, valósággal szellemmé kellett válnia, ha éppen otthon tartózkodott. Csak hangtalanul és lapos kúszásban közlekedhetett, de a legjobb az volt, ha a másik szobán kuksolt csendben. 

	– Tíztől lesz egy nagyon fontos call-om a főnökömmel! Nehogy megint feltűnjél mögöttem egy szál alsógatyában, mint a múltkor! Olyan ciki volt. Maradj ülve a szófán, és meg se szólalj! – fegyelmezte legutóbb is szigorúan a felesége.  

	– Baszki, itt élek én is! Miért nem mész be a hálóba? – méltatlankodott a korlátozás miatt. – A szabadnapomon nehogy már ne mozdulhassak meg a saját lakásunkban! A kisgatyás megjelenésemmel meg mi volt bajod? Legalább láttak valami szépet a kolléganőid – vigyorgott, és befeszítette a hasizmát.   

	Csongi televíziós újságíróként dolgozott, így sokkal inkább Budapesthez volt kötve, mint a felesége, ezért a három hónapos téli szabiról valójában csak álmodozhatott.    

	– A főnököm tökön is szúrná magát, ha lelépnék annyi időre – nevetett, ha szóba került a dolog. – Pedig milyen jó lenne az egész telet letudni a trópusokon! Szerintem két hétre azért most is el tudok kéredzkedni!  

	Ebben maradtak. Viki pár nap alatt feltérképezte az összes lehetséges repülési alternatívát. Az elsődleges szempont az ár volt. 

	– Na, figyelj csak, Bolyhoska… – kezdett hozzá az egyik este „A mi kis falunk” című sorozatot megelőző reklámblokk alatt, és azzal az ölébe vette a laptopját.   

	A mókás becenevet azért adta a szerelmének, mert a férfi kezét és lábát világos színű, selymes szőr borította, és imádta simogatni. 

	– Mit akarsz? Mindjárt jönnek Szifonék. Nem ér rá később? – morgott a férje kezében a tévé távkapcsolójával. 

	– Nem te akartál Brazíliába menni? Vagy most már jobban érdekel Pajkaszeg és Teca Kocsmája? – vágott vissza harciasan Viki.  

	– A krimóról jut eszembe, de jól esne most egy hideg sör! De oké, figyelek! – adta meg magát a selymes szőrű férj, de a fél szemét továbbra is a tévé képernyőjén tartotta.    

	– Nézegettem repülőjegyeket az elmúlt napokban… – kezdte a mondandóját Viki. Beszéd közben folyamatosan nyomkodta a gépét. – Direktbe nem lehet Budapestről Rióba utazni, ezt tudtuk eddig is. A jegyek, amiket elsőre találtam, mind iszonyat drágák voltak, 400 ezer forint körül kezdődtek, én viszont nem adtam fel, és nézd csak mire bukkantam! – azzal a párja felé fordította a laptopját. – 260 ezer a Deltával, feladandó csomagokkal! Mit szólsz? 

	– Ez tényleg jól hangzik – ismerte el Csongor, és a hír hallatára a kedvenc tévésorozatát elengedve a megnyitott oldalt kezdte böngészni.    

	– De… – folytatta volna Viktória, a férje azonban a szavába vágott.  

	– De azért ennyivel olcsóbb a jegy, mert lábbal kell hajtani a gépet, és csak álló helyek vannak az utaskabinban.  

	– Majdnem – reagált a poénra Viktória, de a gépéből továbbra sem nézett fel. – Azért ilyen baráti az ár, mert kétszer is át kell majd szállnunk az út során. – Az egérrel egymás után nyitotta meg az oldalakat a laptopján. – Először Amszterdamban, aztán Atlantában. Emiatt sajnos sokkal hosszabb lesz a menetidő, csaknem 33 óra, de valamit valamiért.  

	– Ügyes vagy, Pamacska! Nekem a 140 ezerrel olcsóbb ár simán megér ennyit. Elismerésként adott egy nagy puszit a felesége szájára, és visszaült tévét nézni. – Ha nincs más, akkor távolsági busszal elugranék „A mi kis falunkba”. Érdekel, hogy Stoki hogyan éri tetten Bazsót a pincében.   

	Viki azonban nem hagyta magát lerázni.  

	– Budapestről KLM-mel repülnénk Amszterdamba, és onnan Deltával folytatnánk az utunkat Atlantába, aztán az átszállás után Rióba is ezzel a társasággal repülnénk. A Delta és a KLM partnerek, ezért van köztük ez a kooperáció. A Deltáról egyébként sok jót hallottam. Finom a kajájuk és az itallal sem spórolnak.

	– Ezt örömmel hallom! – lelkesedett Csongor. – Az jutott eszembe, hogyha az átszállásoknál sokat kell várakoznunk, akkor beugorhatnánk Amszterdamba vagy Atlantába körülnézni! Mit szólsz hozzá? Így csináltuk Torontóban is, emlékszel? 

	Akkor New Yorkba repültek kanadai átszállással, és a torontói repülőtéren kellett volna nyolc órát várakozniuk. Ezért találták ki, hogy mi lenne, ha nem a tranzitban lévő üzletek nézegetésével, hanem városnézéssel töltenék az idejüket. Gyorsan taxiba pattantak, és bevitették magukat az öt és félmilliós metropolisz központjába.  

	– Annyira menőnek éreztem magam abban az óriási fekete Lincolnban – törtek fel az emlékek Csongorban. – Úgy suhantunk a felhőkarcolók között, mint a sztárok. Nagyon klassz volt! 

	– Nekem legjobban a kilátás tetszett a CN Towerről – idézte fel az élményeit Viki is. 

	– Az valóban szédületes volt, de nálam az Üvegpadló vitt mindent. Úgy éreztem magam, ahogy lépdeltem rajta, mintha a feneketlen mélység felett lebegnék.  Emlékszel arra az idős ázsiai házaspárra, akik annyira féltek, hogy csak úgy mertek rámerészkedni az üvegre, hogy az egyik kezükkel eltakarták a szemüket, a másikkal pedig kétségbeesve egymásba kapaszkodtak? – vigyorgott Csongi. – A nő végig sikongatott, a férfi meg nagy bátran jajveszékelt. Mindenki nekik szurkolt, de az üvegpadló közepén feladták, leguggoltak és nem mentek tovább. A biztonságiaknak kellett lehozni őket.         

	– Az egyáltalán nem volt vicces! Én is nagyon be voltam tojva attól, hogy mi történne, ha betörne alattunk a padló. Halálfélelmem volt.   

	A sötét gondolattól Vikinek még a tekintete is elkomorult.   

	– A túlélésre csak úgy lett volna esélyünk, ha zuhanás közben villámgyorsan szárnyakat növesztünk. Máskülönben a végén matricák lettünk volna az aszfalton. Még belegondolni is szörnyű – vágott egy fájdalmas grimaszt Csongor is.   

	– Az üvegpadlón lépkedni a város felett tényleg óriási élmény volt, de ennek ellenére nekem akkor is a kilátás tetszett a legjobban. Varázslatos volt a tavon ringó vitorlások, az égig érő házak és a hatalmas parkok látványa – merengett átszellemült tekintettel Viktória. – Milyen tó is van ott? Te biztos tudod. 

	– A Nagy-tavak egyike, azt hiszem az Ontario – válaszolta Csongi.     

	A hat centiméter vastag üveglapokból álló Glass Floor, amitől a tériszonyos kínai házaspár szó szerint letérdelt, 340 méter magasságban található. A rajta való mászkálás életveszélyes mutatványnak tűnik, de még senki alatt nem szakadt le vagy repedt meg a padló. A maximális biztonság érdekében rendszeresen teherpróbának vetik alá a többréteges, edzett üveget, és évente cserélik. Magát a CN Towert 1973 és 1976 között több mint 1500 munkás építette fel napi 24 órában. Az 554 méteres látványosság 2007-ig büszkélkedhetett a világ legmagasabb szabadon álló tornya címmel. 

	Toronto belvárosában egyébként villamosok is közlekednek, és mérföld helyett kilométerben számolják a távolságot. Ez annak lehet érdekes információ, aki a szomszédos Amerikából ruccan át körülnézni. Csongornak a CN Tower megmászása mellett a kanadai villámlátogatás azért is maradt örök emlék, mert a tengerentúlról hazatérve büszkén elmondhatta, hogy nemcsak az Egyesült Államokat hódították meg, hanem északi szomszédját is, így a falitérképén két országot kaparhatott le egymásután. E két "törpe" állam kiszínezése után – bármennyire is vigyázott – a felesége újból tisztogathatta a falon függő dekoráció alatti zöld plüss fotelt és a parkettát. Pedig igyekezett, de tényleg!  

	Ezúttal azonban Viki kénytelen volt lehűteni a torontói élményektől belelkesedett férjét. 

	– Sajnos vagy szerencsére, egyik reptéren sem töltünk annyi időt, hogy biztonságosan be lehessen vállalni a városlátogatást. 3-4 óra szerintem nem elég arra, hogy körülnézzünk, és oda-vissza megjárjuk a belváros-repülőtér távot. Az pedig óriási szívás lenne, ha lekésnék a gépünket. Gondolj bele, a csomagjaink tovább utaznának nélkülünk, mi meg vehetnénk horror áron újabb jegyet – vázolta fel a reális veszélyeket. – Elhiheted, én is szívesen megnézném Amszterdamot vagy Atlantát, de tuti, ami fix, inkább menjünk biztosra! Látnivalóból így sem lesz hiány a nyaralás során, ígérem!  

	– Figyelek! 

	– Fontos! Az amerikai átszállás miatt meg kell csináltatnunk az ESTÁT4! – emelte fel Viki a hangját és a mutatóujját. 

	– Minek? – értetlenkedett a férje. – Az előbb mondtad, hogy nem lesz időnk arra, hogy bemenjünk a városba. Ha nem hagyjuk el a repteret, akkor minek az ESTA? 

	– Az amerikai törvények szerint akkor is szükség van rá, ha csak a repülőtéren dekkolunk. Ne akadj fenn ezen, megkérjük előtte, és kész! Szóval, 17-én, pénteken indulnánk és másnap érkeznénk meg Rióba. Itt csütörtökig maradnánk, majd innen repülővel mennénk az Iguazúhoz. Utazhatnánk busszal is, ami ráadásul olcsóbb lenne, de azzal elmenne egy teljes napunk, mert a vízesés 1300 kilométerre van Riótól.  

	– Ezek szerint nem felejtetted el, amikor arról beszélgettünk, hogy milyen jó lenne megnézni ezt a természeti csodát! – szorította meg hálásan felesége kezét Csongor. 

	– Veled ellentétben én mindenre figyelek – csókolta meg a párját Viki. – Itt három teljes napot töltenénk, és megnéznénk a vízesést az argentin oldalról is. 

	– Hű, ez egyre jobban hangzik! – lelkesedett Csongi, és már egyáltalán nem érdekelte, mi történik Pajkaszegen. 

	– Várjál, még nincs vége! – figyelmeztette a felesége, és az egérrel újabb oldalt nyitott meg a laptopon. – Innen vasárnap nem Rióba repülnénk vissza, hanem São Paulóba. A landolást követően rögtön buszra szállnánk, és robognánk tovább a 300 km-re lévő meseszép, óceán parti Paratyba.   

	Csongor szemei tágra nyíltak a meglepetéstől. 

	– Paratyba? Erre a városra hogyan találtál rá? Sose hallottam felőle.  

	– Az egyik brazil kolléganőm áradozott róla. Szerinte Brazília egyik legcsodálatosabb települése. A lelkemre kötötte, hogy semmi esetre se hagyjuk ki. Rákerestem a neten, és a képek alapján én is beleszerettem. A belvárosa ódon, színes lakóházakból és szűk utcácskákból áll. Gyönyörű az óceánpartja és a környező szigetek is varázslatosak. Ideális nyaralóhelynek tűnik, szerintem szuper lesz. De, ha nem hiszel nekem, Benőbéla, nézd meg a fotókat! – mutatott a monitorra. - Hát nem klasszak?  

	A képernyőn egy hamisítatlan karibi városka képei jelentek meg.  

	– Tetszik? – lapozgatott a felvételek között. 

	– Nagyon is! – lelkesedett a pálmafás, óceánpartos, színes házas fotókat nézegetve a párja. – Imádom a trópusi atmoszférát. Alig várom már, hogy valamelyik ottani bár teraszán elszívhassak egy jófajta kubai szivart, kezemben egy koktéllal. 

	– Bolyhoska! Kapaszkodj meg, mert ezzel még mindig nincs vége! Ugyanis nem Rióból repülnénk haza, hanem São Paulóból – okozott újabb meglepetést a tizenkétmilliós nagyváros említésével Viktória. – Paratyból oda buszoznánk vissza, és a hazaindulás előtt ebben a hatalmas városban is eltöltenénk két éjszakát. 

	– Ez nem semmi, jól kitaláltad! – tapsolta meg a feleségét Csongi és magához húzta a világ legszexibb utazásszervezőjét. – Izgalmas terv, alig várom már, hogy belevágjunk!    

	– A szállásokat még nem foglaltam le, előbb a repülőjegyeket szeretném megvenni – bontakozott ki a férje öleléséből Viki. – Hazafelé a repülőút ugyanaz lenne, mint kifelé, csak fordítva. Szóval, vedd elő a vastag hitelkártyádat, és essünk túl a jegyvásárláson, amíg még ilyen olcsón megtehetjük. Naponta változtatnak az árakon, de szerintem felesleges tovább várni, mert ennél olcsóbbat később se találnánk.   

	A fizetés általában a nyaralás legfájdalmasabb része. A két repülőjegyért kifizetett több mint félmilliós tétel ezúttal is jelentős lyukat ütött Csongor hitelkártyáján és a szívén is.  

	– Ne szomorkodjál, Bencike, a belföldi járatokra majd az enyémről vesszük – nyugtatgatta a felesége, és lehajtotta a laptopja tetejét. – Mára végeztünk. Nézheted a sorozatodat!    

	Viki a szállások kiválasztását is nagy elánnal és körültekintéssel vezényelte le. Igyekezett olyan hoteleket kiválasztani, amelyeket nem kellett rögtön kifizetni, és az utolsó pillanatban is le lehetett mondani. Ezzel biztosította be magukat arra az esetre, hogyha az útjuk valamilyen oknál fogva mégsem jönne össze, vagy ha indulás előtt találnának egy jobb hotelt. A szállásadók gyakran két árral dolgoznak. Egy magasabb, lemondható és egy kedvezményes, nem visszatérítendő díjjal. Ha az ember utóbbit választja, akkor érdemes olyan biztosítást kötni, amiben az útlemondás is benne van. Ez akkor is hasznos, hogyha a repülőjegy nem átfoglalható. 

	Viki a férje véleményét a lehetséges hotelekkel kapcsolatban csak a végső döntés meghozatala előtt kívánta kikérni. Szerinte ezek megmutatására a legjobb hely és időpont a hitvesi ágy volt egy kellemes szombat reggelen. Erről persze Csongi mit sem tudott, és a hétvégi rutinnak megfelelően kezdte a napot. Először hátulról gyengéden átkarolta a kedvesét, majd a kezével finoman izgatni kezdte. A lelkesedése akkor tört meg, amikor észlelte, hogy a felesége ahelyett, hogy részt venne a hancúrozásban, a laptopját nézegeti.  

	– Mit olvasgatsz ilyen elmélyülten? – tudakolta szemrehányóan.      

	– Szállásokat keresgélek a neten – válaszolta Viktória a gépét nyomkodva.    

	– És találtál valami izgalmasat? – érdeklődött a kedvese testétől újra begerjedő férfi. 

	– Rióban, a Copacabanan vannak jók – fordult meg hirtelen Viktória. 

	Csongor nem zavartatta magát, és továbbra is próbálta lehúzni róla a fehérneműjét.  

	– Hagyd már a bugyimat! – ripakodott a férjére. – Előbb ki kellene választanod ezek közül, hogy melyiket foglaljuk le! – bújt ki a férje öleléséből.

	Felült és az ölébe vette a számítógépét. A hoppon maradt férfiember értetlenül pislogott, mint hal a szatyorban. 

	– Most szívatsz? Tényleg most kell eldöntenünk, hogy hol fogunk lakni négy hónap múlva? Nem ér rá? – dohogott. 

	– Nem, ez fontos! Összebújni a hotelek lefixálása utána is ráérünk, nem sietünk sehová. Na, pakold el Bélát, és válassz!      

	Csongor még pislogott kettőt, aztán rendezte sorait, és felült a neje mellé, hogy lássa, miről is van szó.   

	– Rióban mindenképpen a Copacabanan szeretnék megszállni. Közvetlenül a parton találtam két olyan hotelt, ami tökéletes lenne nekünk – magyarázta Viki, és képeket mutatott a homokos partról. – Éjszaka állítólag veszélyes a beach-en sétálgatni, ezért olyan szállásokat kerestem, amelyekből rálátni a korzóra, így ha este nem mennénk sehová, akkor is élvezhetnénk a feelinget a tetőteraszról – hadarta lelkesen.       

	Miközben beszélt, a laptopján megkereste a szállodákat. A kiválasztott hoteleket csupán egy pálmafákkal szegélyezett sugárút választotta el a világ egyik leghíresebb óceánpartjától. A legmarkánsabb különbség az volt köztük, hogy míg az egyiknek a hátsó udvarán helyezkedett el a medence, addig a másiknak a legfelső emelet lapos tetején. Csongi az elmaradt reggeli hancúr miatt nem volt túl együttműködő. Ímmel-ámmal kezdett hozzá a szállodákról készült fotók áttanulmányozásához. De ahogy haladt előre a lapozgatásban, úgy lett egyre érdeklődőbb. Mégiscsak arról kellett döntenie, hogy a világhírű Copacabanan hol töltsenek el öt napot.  

	– Szerintem ezt válasszuk! – bökött pár perc múltán a monitorra. 

	– Miért azt? – jött azonnal a kérdés Vikitől. 

	– Igazából csak azért tetszik jobban, mint a másik, mert itt a tetőteraszon van a medence. Onnan fentről biztosan szép kilátás nyílik az egész öbölre, és királyság lenne italozás közben az éjszakai nyüzsgést bámulni. A szobákat is átnéztem, de nem látok nagy különbséget köztük, ahogy a szállodák felszereltségében sem. Mindkettőben van konditerem és a reggelit is dicsérték mindegyikben. Nyuszifül! Azt mondom, ez legyen! – mutatott újból a rooftop medencés hotelra. 

	– Én is a Windsor California Copacabanara gondoltam először, bár a másik kicsit olcsóbb lenne, viszont ez jobban a középpontban van. Szinte pontosan a félköríves part közepén helyezkedik el. Szokás szerint mindkettőről elolvastam a kommenteket, és szinte mindenki nyolcasnál jobb értékelést adott rájuk – magyarázta Viktória, hogy miért éppen erre a kettőre szűkítette le a riói szállodákat. – Olyan szállást eleve meg se nézek, amelynek nyolcnál rosszabb az átlaga. A Hotel Windsornál sokan kiemelték a reggelit. Azt írták, hogy nagyon bőséges és változatos a kínálat. Például számos gyümölcs közül lehet válogatni. Ez nálam rögtön plusz pontot jelentett. Van, amiben hajlandó vagyok kompromisszumot kötni, de ha lehetőségem van egészséges, vitamindús étkezést választani, akkor egyértelmű, hogy mi mellett teszem le a voksom, és e téren a Windsor California Copacabana a jobb döntés.      

	– Akkor ne habozzunk tovább, foglaljuk le! – intézte el a kérdést Csongi, és már bújt is a takaró alá.  

	– Hé, hé! Még nem végeztünk! – csapott a paplanon keresztül a fejére a neje. – Most jön az iguazúi szállás. 

	A kanos férfiember csalódottan mászott elő. 

	– Ezzel gyorsan megleszünk, mert oda egyébként se azért megyünk, hogy a szállodában lógassuk a lábunkat napközben – mozgatta a kurzort a képernyőn az érintőpaddal Viki. – Találtam egy elfogadható árú, három csillagos szállodát a főutcán, közel a buszállomáshoz. Onnan megyünk majd a vízeséshez. Három éjszakára pont jó lesz, de szeretném, ha te is megnéznéd, mert nem akarom, hogy utólag reklamálj! 

	Csongor gyorsan átfutotta a Bogari Hotelt bemutató képeket. 

	– Nekem oké. 

	– Akkor ezt is lefoglalom, és már jöhet is Paraty! Itt többet is találtam. Kérlek, figyelmesen nézd át őket, mert az egyik jobb, mint a másik! – nyitott meg egy új oldalt a laptopján Viktória.  

	A párja fájdalmasan felnyögött. 

	– Ne, szenvedjél már ilyen látványosan! – ripakodott rá a neje. – Ahelyett hogy hálás lennél, húzod itt a szád! Én keresgélek napok óta szállásokat, nem te! Neked csupán annyi a dolgod, hogy eldöntsd, hol szeretnéd tölteni a nyaralásodat. Ráadásul mindezt ágyban, párnak közt teheted. Nehéz lehet Csongornak lenni! Más örömmel cserélne veled, nekem elhiheted! – duzzogott tovább Viktória.  

	– Dehogy is szenvedek, csak nem igazán voltam rá felkészülve – magyarázkodott a lehurrogott ház ura. – Tudod, amikor reggel arra ébredsz, hogy Béla kis híján kiveri a szemed, akkor nem arra gondolsz, hogy te jó ég, hónapok múlva indulunk nyaralni és még nincs szállásunk, hanem arra, hogy hol van az asszony!  

	– Milyen romantikus! – biggyesztette le a szája szélét a felesége.  

	– Melyik férfi romantikus szombat reggel? – vágott vissza Csongor.   

	– Szóval nem azért mászol rám, mert megkívántál, hanem azért mert jelzett a farkad? 

	– Azért is!  

	– Azért is? – vonta fel a szemöldökét Viktória. – Azért is?! Mesélj, miért még?  

	– Csakis azért! – próbálta menteni a helyzetet gyorsan a sarokba szorított férj, de érezte, hogy ezzel már elkésett, ezért inkább témát váltott. – Na, hadd lássam azokat Paratys képeket!  

	– Szép mentés! Próbálj meg koncentrálni, még ha oly nehezedre esik is! Figyelmesen nézd végig az összeset, én addig csinálok teát. 

	Kikelt az ágyból, és kettesben hagyta az urát a szállodákkal. A három hotel áttekintése valóban eltartott neki egy darabig, de mire Viki két bögre, gőzölgő teával visszatért a hálóba már diadalittasan jelezte, hogy sikerült döntenie. 

	– A választásom a Pousada Corsario Paraty-ra esett – jelentette ki Csongi. 

	– Az, amelyik a folyó partján van? 

	– Igen. Bungalókból áll, és van egy gyönyörű kék medencéje is közvetlenül a folyó partján. 

	– Ennek örülök, mert nekem is ez a kedvencem a három közül.

	Pamacska az éjjeliszekrényre helyezte a bögréket, és visszamászott az ágyba.   

	– Látod, hogy micsoda összhang van köztünk! – mosolygott elégedetten a férje. – Egy rúgóra jár az agyunk. Tudod, mit? A Sao Pauló-i hoteleket már meg se mutasd! Lepj meg! Tuti biztos, hogy azt választanám, amit te! – és mint aki jól végezte dolgát, már mászott is a takaró alá.  

	– Lassan a testtel! – verte vissza az újabb próbálkozását Viki. – Szinte éreztem, hogy ezt fogod mondani, ezért ott csak egy hotelt szeretnék mutatni neked. Az impozáns Hotel Trianon Paulistát. 

	– Ismételd meg még egyszer! – dugta ki a fejét a takaró alól Csongor. – Hogy hívják a szállodát?

	– Hotel Trianon Paulista. Mi van, jártál már ott? – viccelődött Viki. 

	– Normális vagy? Én oda biztos, hogy be nem teszem a lábam! – jelentette ki önérzetesen a párja. 

	– Aztán miért nem? – rökönyödött meg. – Tök jó értékeléseket kapott, és biztonságos helyen van, közel a főutcához. 

	– A neve miatt! – jelentette ki Csongor utálkozva. - Tisztességes magyar ember nem alszik olyan hotelben, aminek az a neve, hogy Trianon! 

	– Én pedig ott fogok, te meg mehetsz a híd alá! Választhatsz! – nézett rá harciasan a neje. – Egy 12 milliós nagyvárosban csak olyan környéken vagyok hajlandó aludni, ahol jó a közbiztonság. A Brazíliában élő kolléganőm ajánlotta, hogy a Paulista sugárút közelében foglaljunk szállást, mert azok az utcák még este sem veszélyesek a járőröző rendőrök miatt. Trianon pedig csak egy név, semmi több. 

	– De akkor is! Nem tűnik túl szerencsés választásnak. A történelem során egyszer már nagyon megszívtuk vele – rugózott tovább a hotel elnevezésén a "nagy magyar".  

	– És attól félsz, hogy a történelem megismétli önmagát, és távozáskor a portás elveszi a csomagjaid kétharmadát? – kuncogott Viktória. – Erre valószínűleg azért nem gondoltam, mert nekem svéd az útlevelem.  

	– Ott a pont – adta meg magát a férje. – Oké, menjünk oda, de legközelebb Nándorfehérvár vagy Eger nevű szállodába foglalj, ha kérhetem!  

	– Egyiket sem találtam, pedig elhiheted, hogy végignéztem az összes szóba jöhető hotelt São Paulóban – nevetett Viki. 

	– Jó, de most szólok: Muhi, Mohács vagy Segesvár nevű szállodába akkor sem vagyok hajlandó aludni, ha nincs más szállás az adott városban, inkább hazajövök! Legyen már tartása a magyar embernek, a büdös mindenit! – azzal kipattant a hitvesi ágyból, és komoly arccal vigyázzállásba vágta magát. 

	A lecsúszott boxeralsójából közben kilátszott a férfiassága.

	– Szépen nézel ki, mondhatom! – kacagott a felesége. – Nem gondoltam volna, hogy pont az utolsó szállásunk okozza a legnagyobb galibát! Gyere, bújj vissza mellém, daliás vitézem! – intett a röhejesen kinéző férjének. 

	Csongor eleget tett a kérésének, és immár harmadjára indult szíve hölgye meghódítására. Most azonban már Viki sem tiltakozott, hanem átadta magát az élvezetnek. 

	 

	Tehát szeptemberben végeztek a repülőjegyek és a szállások lefoglalásával. Az előkészületek listájáról így kipipálhatták a két legfontosabb elemet. Már csak a programok megszervezése volt hátra. Ezekről viszont nem egyszerre döntöttek, hanem menetközben, teljesen random módon. Például az egyik este, miközben Csongor éppen a pácolt heringes üveg kinyitásával bajlódott a vacsoraasztalnál, Viki felvezetés nélkül bedobta a következőt:     

	– Én egy kicsit tartok attól, hogy rögtön a cachaca5 kóstolás után megyünk sziklacsúszdázni. Olvastam, hogy tavaly egy belga lánynak betört a feje, mert nem bírt megállni a végén, és nekivágódott egy éles kőtömbnek. A cachacáról ettől függetlenül sok jót hallottam. Én is fogok venni majd egy-két üveggel. Az egyik helyi márkát, a Paratianát nagyon dicsérik. Paraty csodás hely, nagyon várom már! Iguazú után szerintem jól fog esni egy kis tengerpartozás. A képek alapján gyönyörűek a közeli szigetek is. Azokat hajóval nézzük meg.     

	Az üveget lezáró fedő hangos pukkanással adta meg magát, de Csongi a ruszli elfogyasztása helyett az előbb hallottakat próbálta dekódolni.  

	– Milyen kacsaszar? Milyen szikla? Kinek az anyja? – háborgott Csongor. 

	– Mit nem értesz? Előbb cachacát kóstolunk, majd csúszdázunk. 

	– Mikor, hol és kivel? Könyörgöm, beszélj már úgy, hogy én is értsem! – kulcsolta össze a kezeit esdeklőn.    

	– Miért nem figyelsz? Az előbb mondtam el, hogy mi lesz – válaszolta kioktatóan Viktória, és újból vett egy adaggal a vitamindús salátából. 

	Csongor kérdőn nézett a hagymával és uborkával ízesített heringekre, de a kifilézett halacskák csak bambán bámultak vissza rá, ők se értettek semmit abból, amit a felesége mondott.    

	– Veletek is csak többen vagyunk! – legyintett rájuk lemondóan, és a nejéhez fordult. – Megtennéd, kedvesem, hogy felhomályosítasz, hol és min csúszunk le, és hogy előtte, utána vagy közben mit kóstolunk meg? 

	– Jó lenne, ha nemcsak élnél bele a vakvilágba, hanem képben lennél az utazással kapcsolatban is! Unom, hogy ha mondok neked valamit, úgy nézel rám, mint borjú az új kapura. Az előbb is tök világosan beszéltem, de a kedvedért megismétlem még egyszer, mert látom, hogy nem ment át az üzenet. 

	– Megtisztelsz.

	– De kérlek, figyelj, mert nem mondom el többször! 

	Csongor legszívesebben mondott volna még erre valami cifrábbat is, de inkább lenyelte egy falat heringgel együtt.  

	– Szóval – kezdett hozzá Viki. – Miután visszajövünk az Iguazú-vízeséstől, Paratyban fogunk megszállni. A megérkezés napján felfedezzük a belvárost, másnap pedig elmegyünk hajókázni. Két-három gyönyörű trópusi szigeten fogunk kikötni. Lehet majd sznorkelezni, fürödni és a fehér homokos parton sétálgatni. A kirándulás során a hajón készített, grillezett húst fogjuk ebédelni. Iszonyatosan romcsi lesz!   

	Csongornak ez is új volt, de nem mert közbeszólni, inkább csendben figyelt, és fejben jegyzetelt. Rágni is alig mert, nehogy elveszítse a fonalat. A ruszli ebből a szempontból ideális választás volt, nem kellett azon aggódni, hogy mire Viki befejezi a mondandóját, az ő vacsorája esetleg elhűl.      

	– A harmadik napra tervezem azt a kirándulást, amit nem értettél meg az előbb, ezért most nagyon figyelj! – figyelmeztette a felesége. 

	Csongor összerezzent, és már levegőt se mert venni. 

	– A helyi utazási irodával mennénk egész napos dzsungeltúrára. Az út során több cachacát, és nem pedig, ahogy te mondtad, kacsaszart készítő üzemnél is megállnánk majd. Ez a párlat a brazilok nemzeti itala. A rumhoz hasonló, de míg a rum általában cukornádmelaszból készül, addig a cachacát a cukornád frissen préselt levéből párolják le. Brazíliában önmagában is isszák, mint nálunk a pálinkát, más országokban viszont inkább koktélok, például a caipirinha alapanyagaként használják.  

	– Miért nem ezzel kezdted? – csillant fel Csongor szeme. – Pár pohár után bárhonnan lecsúszok fürdőgatyában vagy anélkül – vigyorgott felszabadultan. 

	– Igen, éppen ettől félek! – intette nyugalomra a felesége. – Az a sziklás csúszda tényleg nagyon veszélyes. Nincs szükség arra, hogy vagánykodjál. Egy erdei vízesésen kell majd lejönnünk mindenféle védőeszköz nélkül. Azt olvastam, hogy ennek a legbiztonságosabb módja, ha ülve csúszol le. A helyi vagányok viszont állva is simán lejönnek rajta. Láttam videót arról, ahogy szörföznek le a sziklákon. Piszok ügyesen csinálják, de neked nem kell kipróbálnod! Ez a csúszdázás lenne a túra fénypontja. Most már értesz mindent? – úgy tekintett a férjére, mint anya a hülye gyerekére. 

	– Igen, azt hiszem. Elsőre kicsit zagyvábban adtad elő a sztorit, de most már minden tiszta.  

	– Tök értelmesen mondtam el az előbb is, csak te nem figyeltél, mert a büdös haladdal voltál elfoglalva – fintorgott Viktória.     

	Ki nem állhatta az uszonyosokat, felőle élhettek bármilyen vízben is. A tengeri herkentyűket sem szerette, így szóba se jöhetett, hogy a férjével beüljenek egy halétterembe. Pedig az édesanyja és a testvérei Svédországban élnek, ahol nemzeti eledel a hal, de ezt a skandináv népszokást nem vette át. Még úgy sem, hogy 13 éves korától ő is a tengerparti Malmöben élt, ott, ahol egy gyermekmondóka szerint „az utcán is sós hal nő”. A párja se volt egy nagy halas, de időnként – mint most is – megeszegetett vacsorára egy-egy üveg pácolt heringet. Tengerparti utazásaik alkalmával pedig aztán úgyis pótolta az egyéb lemaradásait. Kedvence a grillezett polip volt. A legfinomabbat Bulgáriában ette. 

	 

	Az egyik őszi napon aztán történt valami, ami kis híján tönkre tette az egész készülődésüket. Viki az íróasztalánál ült, és éppen az úttal kapcsolatos ügyeket intézte, amikor egyszer csak váratlanul felkiáltott.  

	– Baszki, ez meg micsoda? Miért kérik újra az adatainkat, ha egyszer már megadtam mindent? – értetlenkedett hangosan.  

	– Mi történt, drágám? – dugta be a fejét a szobába a férje a kiabálását meghalva.  

	– Kaptam egy emailt a Bookingon keresztül a riói Windsor California Hoteltől, amiben arra kérnek, hogy az általuk küldött linkre klikkeljek rá, és adjam meg újra az adatainkat, mert különben 12 órán belül törlik a foglalásunkat. 

	– És mi ezzel a baj? 

	– Az, hogy ilyet nem szoktak kérni. Én már lefoglaltam egyszer a szállásunkat, amit a szálloda vissza is igazolt. Szerintem ez az üzenet kamu, és át akarnak verni – ráncolta homlokát rosszat sejtve.   

	– Mit fogsz tenni? – érdeklődött a párja a háta mögött állva. 

	– Először is, kapcsolatba lépek a Bookinggal, és megkérdezem őket, hogy mit tudnak erről – jelentette ki határozottan, és már küldte is az email-t a cégnek.  

	Gyorsak voltak, rövid várakozás után válaszoltak. 

	– Igazam lett! Ez csalás! – fordult Csongor felé egy „én megmondtam előre” arckifejezéssel. – Azt írja a Booking, hogy ne tegyünk semmit. Valószínűleg hekkerek törhették fel a szálloda oldalát, hogy adatokat lopjanak a vendégektől. 

	– Jó, hogy észrevetted – markolta meg elismeréseképpen a felesége csuklyás izmát Csongi. 

	Ez a hát és a nyak azon felső része, amely nagyon el tud fáradni, ha valaki hosszan végez ülőmunkát vagy sokat stresszel. Viki is kéjesen nyögött fel. 

	– Hű, ez jó, abba ne hagyd! 

	Masszázs közben újabb üzenetet kapott. 

	– A hotel is írt! – kiáltott fel ismét, és gyorsan végig futott a Rio de Janeiróból érkezett email-en. – A szálloda szerint is adathalászok lehetnek. Arra kérnek, hogy ne adjunk meg nekik semmilyen személyes információt. A biztonság kedvéért újból visszaigazolták a foglalásunkat is. Azt írják, hogy minden rendben van, várnak szeretettel!

	– Nagy vagy, drágám! Én simán bekajáltam volna. 

	– Bencike, ez a munkám! Tudod, belső ellenőr vagyok!  

	– Hogyne tudnám – bólogatott Csongi, miközben igyekezett értelmes arckifejezést vágni, pedig ez inkább volt kegyes hazugság, mint őszinte válasz. 

	Magyarázkodás helyett inkább tovább gyurmázta a feleségét. 

	A következő napokban a programok megtárgyalása mellett a legfontosabb teendőjük az utasbiztosítás megkötése, és az ESTA megkérése volt. Ezen okmány nélkül a tranzitba se engedték volna be őket a szigorú amerikaiak. Helyette azonnal fogdába zárták volna mindkettőjüket, hogy aztán pár óra vagy nap elteltével minden lelkiismeret-furdalás nélkül feltegyék őket egy Európába tartó gépre.  

	– Ez tiszta pénzlehúzás – dohogott Csongor az online igénylőlap kitöltése közben. – Fel nem fogom, mi szükség van erre, ha be sem lépünk az országba. 

	A megfelelő utasbiztosítás kiválasztása szintén Vikire hárult. Ő a MAPFRE ajánlata mellett döntött, mert szerinte ár-érték arányban ez bizonyult a legjobbnak.  

	– A legfontosabb szempont, hogy a biztosító útlemondás esetén is fizessen. Nem tudhatjuk, hogy januárig mi történhet velünk. Érhet baleset, jöhet újabb Covid-járvány, kitörhet a harmadik világháború… bármi. 

	–  Vagy például felbukkanhat anyád – jegyezte meg pikírten a férje. 

	– Na, ezt meg se hallottam! Csongor, ha jót akarsz magadnak, békén hagyod a családom! – figyelmeztette a kajánul mosolygó párját mérgesen a nő.  

	A lényegi kérdések elrendezése után ősszel már nem nagyon foglalkoztak a dél-amerikai túrával. A december is gyorsan eltelt a karácsonyra való felkészüléssel és az ünnepekkel. Szilveszter után pedig hirtelen azzal szembesültek, hogy már csak pár nap, és mindjárt indulnak. Pánikra azonban nem volt okuk, mert Vikinek hála, minden megvéve és leszervezve várta a felszállást. 

	Kezdődhetett a nagy brazíliai kaland!   

	  

	 

	 

	 

	 

	 

	 

	 


III. fejezet

	Az utazás

	 

	Január 17-én hajnalban Viki négyajtós Smartjával vágtak neki a tízezer kilométeres útnak. Az egérkamionba komoly kihívást jelentett a bepakolás, hiszen két nagy feladandó bőrönddel és fejenként egy-egy, az utastérbe is felvihető kézipoggyásszal tébláboltak a kicsi kocsi mellett. Ráadásul Csongor ragaszkodott a hátizsákjához is, ami tovább nehezítette a helyzetet. 

	– Utánfutót kellett volna szereznünk – vakarta a fejét. – De a legjobb az lenne, ha taxit hívnánk! – mérgelődött, miután sikertelenül próbálta tágítani a szűkös helyet.   

	Végül minden és mindenki befért a városi kihívásokra és nem árufuvarozásra tervezett mini járgányba. Csongor két korábbi kellemetlen eset miatt is ódzkodott a saját kocsis nyaralástól. 

	 

	Az egyik akkor történt, amikor a felesége a szokásos rokonlátogatóba utazott Svédországba, és neki kellett kivinnie Ferihegyre. Nem siettek, mert a kedvese készülődés közben azt mondta, hogy bőven van idejük a becsekkolásig. Felvette a forgalom ritmusát, és ráérősen gördültek az Árpád hídon. Aztán a harmadik közlekedési lámpánál, mint derült égből a villámcsapás, úgy hasított az utastér nyugalmába Viktória éles hangja.    

	– Baszki, most látom, hogy le fogom késni a gépem! Le fogom késni a gépem! – kiabálta a boarding card megnyitása után. – Már rég ott kéne lennünk! Mindjárt felszáll a gépem! Siessünk, mert le fogom késni! – ismételgette hisztérikusan.  

	Csongor ijedtében majdnem felhajtott a járdára. 

	– Hogyhogy lekésed? – nézett rá megrökönyödve. – Otthon még azt mondtad, hogy rengeteg időnk van, nem kell kapkodnunk.  

	– Az akkor volt. Most már késésben vagyunk! Biztosan le fogom késni a gépet! Le fogom késni a gépet! Taposs bele! 

	Tehetetlenségében a sírás környékezte, és idegesen kopogott az ujjaival a kesztyűtartó kemény, műanyag borításán. 

	– Nem tudnál gyorsabban menni? – sürgette a férjét. – Ne totojázzál már, így biztosan le fogom késni a gépem!    

	– Oké, te akartad! – horkant fel indulatosan a párja. – Kapaszkodj!  

	Visszaváltott hármasba, és tökig nyomta a gázt. A BMW erőteljesen meglódult. Az addigi kényelmes autózgatást vad száguldás váltotta fel. Ha a Hungária körúton éppen mértek volna a rend éber őrei, akkor Csongor a következő havi fizetését bírságra költhette volna. Az őrült tempó a gyorsforgalmin se mérséklődött, sőt a betonelemekkel elválasztott halálúton Csongor egészen hajmeresztő előzéseket mutatott be. Volt, hogy egyszerre két autót gyorsult le.    

	– Húzódj már félre, jönnek szemből! – visította Viki, és a szeme elé kapta a kezét. – Lassíts, meg fogunk halni! Gyorsíts, le fogom késni a gépem! – hajtogatta felváltva. 

	– Döntsd el végre, hogy mit csináljak! Élni akarsz vagy repülni? – harsant fel a kormányt két kézzel markoló férje mérges hangja. 

	– Érjük el a gépet, de ne haljunk meg! – válaszolta az anyósülésbe süppedve a rémülettől falfehér nő.  

	– Baszki, nem könnyíted meg a dolgom – morogta Csongor, és vett egy mély levegőt. – Oké, megpróbálok lassan sietni!  

	Kicsit visszább vett a tempóból, de így is sorban hagyták le a forgalom többi szereplőit. Meglepetésükre egy sárga taxinak még náluk is sietősebb dolga akadt.  

	– Úgy tűnik, ők nagyobb késésben vannak, mint mi – mutatott a mellettük elszáguldó Mercire. – Annak az utasnak a gépe már biztosan a kifutón gurul!       

	Nagy lendülettel érkeztek meg az „A” terminál indulási szintjére. A fekete BMW csikorogó gumikkal állt meg a bejárat előtt. 

	– Rohanhatsz, Nyuszifül, még pont eléred a géped!– ellenőrizte az időt az óráján az amatőr "Forma 1-es pilóta".  

